《雨过阮怀留同鲁玉小饮拨闷戏成》
清代·梅庚

雨丝十日尚漫漫，屋角斜阳路未乾。花白花红春闭户，舍南舍北水平滩。

野田黄雀披绵少，山县鲥鱼入馔难。剩有瓮头陈虎骨，一开笑口百壶宽。

作者简介：安徽宣城人，字耦长。梅鼎祚孙。康熙二十年举人，官浙江泰顺知县。善八分书，尤长于诗画，性狷介，客游京师时，不妄投一刺。有《天逸阁集》。